
Szöveg a hálóban. A hipertext irodalomelméleti és kultúratudományos mérlege és a hipertextualitás vizsgálata Farkas Péter Gólem című szövegében

Dolgozatomban Farkas Péter Gólem című hipertext szövegét, illetve a hipertext műfaját/médiumát vizsgálom. A dolgozat első három fejezetében azt vázolom, milyen kulturális és történeti diskurzusok mentén lehet elbeszélni a hipertext megszületését. A műfajt/médiumot körülölelő diskurzusok felvázolását követően megkísérlek választ adni arra, melyek azok az irodalomelméleti perspektívák, amelyeken keresztül a legtermékenyebben nyúlhatunk a jelenséghez. Emellett a hipertext újszerűségének mértékét, az irodalmi tradícióhoz való viszonyát is megpróbálom körüljárni. Rámutatok, hogy a hipertext legfőbb narratív sajátossága talán a megalkotottság feltárásában, a gépszerűen építkező jellegben, a konstruktum vázának megmutatásában ragadható meg.
Automatizált hajtások gyors szaporodása érhető tetten Farkas Péter Gólemében is. A műben elsősorban annak a gólem-mitologémához való viszonyát, médium és tartalom szoros összefonódását és az elbeszélő paranoid beszédmódját elemzem. Továbbá azt vizsgálom, hogy mindezt hogyan képes megjeleníteni a rizómatikus hipertext. Farkas műve nagymértékben épít a médium adta lehetőségekre, és egy sajátos kísérleti műfajt alkot. A gólemtörténet egyfajta nyelvi paranoia megjelenítésévé válik, amelyben a lény (a szöveg) a pókháló, a mandala, a rizómagyökér szerkezetével írható le legjobban. Az emberi gondolkodás részben poszthumán módon kereteződik, a szöveg irodalmi gépezetté válik; ugyanakkor a mű visszanyúl a mitológiai tradíció és az oralitás alapjellegzetességeihez is. Az új médium és az ősi toposz találkozása, folyamatos ütköztetése kelti életre a gólemet.
 



